Per Stig Møller (KF), 2003-11-21:
Nu har problemet med Enhedslisten og hr. Søren Søndergaard i dag igen vist, at han jo ikke rigtig følger med.
Men det er der ikke noget at sige til.
Men det er altså ikke under amerikansk ledelse, det er under NATO-ledelse, og for øjeblikket er det tyskerne, der står i spidsen for ISAF, og tyskernes holdninger plejer man at lægge meget vægt på, det gjorde man i Iraksagen under sidste punkt på dagsordenen.
Men det gør man altså ikke her.
Jeg bemærkede også, at hr. Villy Søvndal altså ikke har fået tøj på i nattens løb.
Det synes jeg er uklædeligt.
I går måtte vi konstatere, at hr. Villy Søvndal stod totalt afklædt, og som statsministeren sagde: Det var ikke noget kønt syn.
Så jeg gik da ud fra, at han havde fået iført sig noget i løbet af natten og så kunne møde lidt pænere frem i Folketinget i dag, men det er jo blevet værre.
I går fik vi at vide, at det var så vigtigt for SF at følge FN.
Så kunne vi jo så påvise, at det gjorde SF såmænd aldrig.
Det gjorde man ikke i Kosovospørgsmålet, det gjorde man ikke i Irakspørgsmålet, og det gør man heller ikke her.
Jeg tror ærlig talt, vi skal begynde i fremtiden at lukke ørerne, når hr. Villy Søvndal taler FN.
Der er ikke noget, hr. Villy Søvndal blæser mere på her i verden.
Her er man blevet opfordret til i efteråret 2001 at komme ud militært, det var et opgør med Taleban, og så bliver man opfordret her til at stabilisere den regering, således at Taleban ikke kan få magten igen.
Hr. Villy Søvndal blæser på det.
Jeg synes ærlig talt, at SF's dobbeltmoral i FN-spørgsmålet er blevet meget, meget ubehagelig, og jeg vil ikke i fremtiden overhovedet høre ét seriøst ord fra SF omkring FN, for SF mener det jo ikke.
Så vil jeg godt sige omkring fremskridtene: Selvfølgelig er der ikke sket de fremskridt, vi gerne ville have.
Der står også udtrykkeligt i bemærkningerne, at man jo godt ville have udvidet opgaverne til at bekæmpe, som der ligger implicit i det, disse opiumsdyrkere.
Han vil som sædvanlig bare ikke gøre noget ved det. Som sædvanlig konstaterer vi, at han ikke vil gøre noget ved det.
En af dem siger ganske rigtigt, at det er via krigsherrer og opiumsdyrkere.
Det vil vi gerne have brudt, og derfor tager vi faktisk det her meget alvorligt og erkender, at der er sket den forværring af situation omkring opium.
Men så nytter det jo ikke noget at sige, at det er sket, og at det klarer vi humanitært.
Nej, for opiumsdyrkerne tjener langt flere penge, end hr. Villy Søvndal ville være i stand til at betale med det danske nationalbudget som kompensation til opiumsdyrkerne.
Vi giver penge til humanitær bistand.
Vi giver 250 mio. kr., så vidt jeg husker, til humanitær bistand og 500 mio. kr. til genopbygningsbistand - det er et svar til hr. Niels
Helveg Petersen
Det er tiltrådt i Finansudvalget i fjor.
Men der er også forbedringer, og man skal da være døv og blind for ikke at konstatere det.
Man skal hverken være i stand til at høre fjernsyn eller se fjernsyn, for der vil man kunne se, at kvindernes stilling er blevet ganske forandret i Afghanistan - ganske forandret.
Så er der også andre ting, der er blevet bedre.
Der er udviklet et nationalbudget, som er forudsætningen for, at en central regering kan fungere.
Der er introduceret en ny møntfod, og der er kommet et bankvæsen, således at handelen kan komme i gang igen.
Uddannelses- og sundhedsprogrammerne er under gennemførelse, der er en modernisering i flere ministerier, og der er samtidig foretaget en afvæbning og reintegration af de tidligere talebansoldater i Afghanistan.
Så det er altså også fremskridt, men det holder jo ikke i længden, hvis ikke vi får sikret, at krigsherrerne og opiumsdyrkerne bliver stoppet.
Så selvfølgelig går det ikke godt, for så var der ikke grund til beslutningsforslaget.
Det går bare bedre nogle steder, end hr. Villy Søvndal siger.
Og det går værre nogle steder, end hr. Søvndal vil være med til at gøre noget ved, fordi han ikke vil være med til at følge FN's opgør med krigsherrerne og stabiliseringen af Karzais regering.
Afrundende vil jeg sige, at jeg er glad for den meget brede tilslutning, der er kommet fra Folketinget.
Jeg synes, det er meget vigtigt, at Folketinget tager den her opgave på sig.
Vi fandt i september i et enigt Folketing, at det var nødvendigt at gøre op med Taleban, og det har så de følgevirkninger, at det også er nødvendigt at stå ved, hvad man gjorde, og derefter være med til at sikre og stabilisere Bonnprocessen og Karzais regering.
Vi har fra starten aktivt bidraget til at gøre den politiske overgangsproces og genopbygningsbistanden i Afghanistan til en succes.
Opgaven er langtfra løst.
Men den bliver ikke løst, hvis man løber fra den og svigter FN.